《读张杨园先生补农书作 其二》
清代·朱琰

地员辨土宜，管子精擘画。大略分三等，有施长七尺。

以之测土深，高下定为格。其次亢仓子，遗言亦可绎。

耕道计手足，苗行审强弱。差不许毫釐，皎若别黑白。

匪独《豳风图》，可以绘殿壁。人满既可忧，生事又相迫。

与其算锱铢，毋宁辨菽麦。樊迟非小人，学稼今上策。

作者简介：朱琰，字桐川，号笠亭，海盐人。乾隆丙戌进士，官阜平知县。有《笠亭诗集》。